|  |
| --- |
| FødevarestyrelsenStationsparken 31-332600 GlostrupSendt til: hoering@fvst.dk og fs@fvst.dk |

21. juni 2017

Høringssvar over udkast til bekendtgørelse om betaling for kontrol af fødevarer, foder og levende dyr m.v.

Dansk Erhverv har modtaget høring fra Fødevarestyrelsen over udkast til bekendtgørelse om betaling for kontrol af fødevarer, foder og levende dyr m.v. og har følgende bemærkninger.

**Generelle bemærkninger**

Dansk Erhverv finder det problematisk, at Fødevarestyrelsen foretager så store ændringer af gebyrerne for kontrol med forholdsvis kort varsel.

Vi så gerne, at Fødevarestyrelsen var bedre til at varsle sådanne store prisændringer i god tid. For en del fødevarevirksomheder udgør gebyrerne til fødevarekontrol en betydelig post, men de får kun lidt over en måned, fra høringen blev sendt ud til bekendtgørelsen træder i kraft, til at ændre i deres budgettering. Dette er bl.a. et betydeligt problem for skibsprovianteringsvirksomheder, der forhandler deres aftaler for en sæson ad gangen, dvs. ca. maj-september.

**Specifikke bemærkninger**

Hvad angår skibsprovianteringsvirksomheder er prisniveauet i de pågældende havne et vigtigt element i afgørelsen af, hvilke anløbs- og provianteringspladser krydstogtsrederierne vælger. De foreslåede store gebyrstigninger vil have en stærkt negativ effekt på danske havnes muligheder for at tiltrække krydstogtsgæster og vil medføre, at provianteringen af skibene flyttes fra danske havne til andre havne i EU med deraf følgende tab af omsætning.

Hvad angår danske containerterminaler foreslås også store kontrolgebyrstigninger. Global containertransport er undergivet meget stærk konkurrence. En så kraftig gebyrstigning vil i alvorlig grad forværre konkurrencesituationen for danske havne og lufthavne i forhold til resten af EU. Dette vil betyde, at containere i fremtiden vil blive losset i andre europæiske havne og lufthavne og i stedet kørt med lastbil til Danmark. Det er selvfølgelig til fordel for lastbilvognmændene, der vil få flere opgaver, men det vil ikke være gavnligt for hverken trængsel på vejene eller miljøet.

Med venlig hilsen

Saoirse McKeever Eriksen

Fødevarekonsulent